<classify> TAASISI ya Kuzuia na Kupambana na Rushwa TAKUKURU, imesema imeshaanza uchunguzi na itawahoji wale wote waliohusika kwenye mkataba mbovu, uliosainiwa na Wizara ya Mambo ya Ndani ya Nchi na kuisababishia nchi hasara.Amesema ndani ya wiki tatu, kazi hiyo itakuwa imekamilika. Katika hatua nyingine, Takukuru imesema mbali na kuanza uchunguzi, pia wameshaanza kuwahoji baadhi ya wahusika wa mkataba huo. Imesisitiza kuwa itafanya hivyo, bila kujali wadhifa wa mtu yeyote, aliyehusika katika sakata hilo.Kauli hiyo ilitolewa na Kaimu Mkurugenzi Mkuu wa Takukuru, Brigedia Jenerali John Mbungo alipozungumza na Habarileo.Mbungo amesema wataifanya kazi hiyo bila kujali wadhifa wa mtu yeyote na kuwa uchunguzi wa jambo hilo, ulishaanza tangu siku ya kwanza Rais Dk John Magufuli alipowatengua viongozi hao wakati akizindua nyumba za askari Magereza.Rais akishasema kinachofuata ni utekelezaji tu. Takukuru tulianza uchunguzi wa jambo hili tangu siku ya kwanza alipotamka wakati akifungua nyumba za askari Magereza. Tulipotoka tu pale Magereza tulikusanya nyaraka zote siku hiyo hiyo ukiwemo mkataba na nyaraka zingine, kwa hiyo kwa sasa tuko hatua 100 mbele kwenye kulichunguza jambo hili,amesema Brigedia Jenerali Mbungo.Alisema kwa sasa hawezi kusema ni watu wangapi wameshawahoji, kwa kuwa kazi hiyo wanaifanya kwa siri ili kuzuia watu wasiifuatilie, lakini pia inahusisha nchi nyingine na watahitaji kupata taarifa kamili kutoka huko.Mbungo alifafanua kuwa kauli hiyo ya Rais, ilikuwa hamasa ya kuwataka wafanye uchunguzi kwa haraka bila woga, hata kama wizara hiyo inaangukia katika vyombo vya ulinzi na usalama.Wakati akizindua nyumba za Askari Magereza Ukonga jijini Dar es Salaam Januari 23 mwaka huu, Rais Magufuli alisema hakuna wizara inayomtesa, kama Wizara ya Mambo ya Ndani kutokana na miradi ya hovyo iliyokuwa inafanyika.Rais Magufuli aliweka bayana kuwa wizara hiyo iliingia mkataba wa ajabu hivi karibuni wenye thamani ya Euro milioni 408, sawa na Sh trilioni 1.2 kwa ajili ya kununua vitu mbalimbali zikiwemo drones , huku wahusika wakipewa dola 800 na kompyuta mpakato kila walipokutana kwa mazungumzo.Kutokana na mkataba huo, Rais aliamua kutengua uwaziri wa Kangi Lugola na kumwondoa katika nafasi yake Kamishna Jenerali wa Jeshi la Zimamoto na Uokoaji, Thobias Andengenye na kuitaka Takukuru kulichunguza suala hilo.Rais Magufuli alimtaja Naibu Katibu Mkuu wa Wizara hiyo kuwa ni miongoni mwa watu, waliohusika kwa asilimia 100 kuhusu mkataba huo mbovu na amemtaka Waziri wa Mambo ya Ndani, George Simbachawene kulifanyia kazi suala hilo, baada ya kumkabidhi nyaraka zote zinazohusika.  <topic>: KITAIFA 